钦定古今图书集成/明伦汇编/氏族典/第262卷 > 王叔文
## 钦定古今图书集成/明伦汇编/氏族典/第262卷 > 王叔文

按《唐书王叔文传》：叔文，越州山阴人，以棋待诏，颇读
书，班班言治道。德宗诏直东宫，太子引以侍读，因论
政及宫市之弊。太子曰：“‘寡人见上，将极言之’。坐皆趣
赞，叔文独嘿然。既罢，太子曰：‘向君无言何哉’？叔文曰：
‘太子之事上，非视膳问安无与也。且陛下在位久，有
如小人间之，谓殿下收猒群情，则安解乎’？太子谢曰：
‘非先生不闻此言’。”繇是重之。宫中事咸与参订，叔文
浅中浮表，遂肆言不疑，曰：“某可为相，某可为将，它日
幸用之。”阴结天下有名士，而士之欲速进者，率谐附
之，若韦执谊、陆质、吕温、李景俭、韩晔、韩泰、陈谏、柳宗
元、刘禹锡为死友，而凌准、程异又因其党进，出入诡
秘，外莫得其端。彊藩剧帅，或阴相赂遗以自结。顺宗
立，不能听政，深居施幄坐，以牛昭容、宦人李忠言侍
侧，群臣奏事，从帷中可其奏。王伾密语诸黄门：“陛下
素厚叔文”，即繇苏州司功参军拜起居郎、翰林学士。
大抵叔文因伾，伾因忠言，忠言因昭容，更相依仗。伾
主传受，叔文主裁可，乃授之中书，执谊作《诏文》施行
焉。时景俭居亲丧，温使吐蕃，惟质、泰谏，准、晔、宗元、禹
锡等倡誉之，以为伊、周、管、葛复出，憪然谓天下无人。
叔文每言：“钱谷者国大本，操其柄可因以市士。”乃白
用杜佑领度支盐铁使，已副之，实专其政。不淹时，迁
户部侍郎。宦人俱文珍忌其权，罢叔文学士。诏出，伾
力请，乃听三五日一至翰林，在省不事所职，日引其
党谋取神策兵制天下之命。乃以宿将范希朝为西
北诸镇行营兵马使，泰为司马副之。希朝、泰到奉天，
诸将不至，乃还。叔文母死，匿不发，置酒翰林、忠言、文
珍皆在，裒金以饷，因扬言曰：“天子适射兔苑中，跨鞍
若飞，敢异议者斩！”又自陈：“亲疾病，以身任国大事，朝
夕不得侍，今当请急，宜听。然向之悉心戮力，难易亡
所避，报天子异知尔。今一去此，则百谤至，孰为吾助
者？”文珍随语诘折，叔文不得对。左右窃语曰：“母死已腐，方留此，将何为邪？”明日乃发丧。执谊不用其语，乃
谋起复，斩执谊与不附己者，闻者恟惧。太子监国，贬
渝州司户参军。明年诛死。